ประกันเปิดขายพรบ.ออนไลน์
คปภ.ให้เวลา18บริษัทจัดทำระบบ1ก.ค.เปิดขายแบบเดิมคู่แบบใหม่
11 มิ.ย. 2556

คปภ.ให้เวลา18บริษัทจัดทำระบบ1ก.ค.เปิดขายแบบเดิมคู่แบบใหม่
คปภ.เผย 35 บริษัทพร้อมขายประกัน พ.ร.บ.ออนไลน์ 1 ก.ค.นี้ เหลือ 18 บริษัทเล็กให้เวลาพัฒนา
นายประเวช องอาจสิทธิกุล เลขาธิการ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ในวันที่ 1 ก.ค.นี้ จะมีบริษัทประกันวินาศภัย 35 บริษัท ที่จะพร้อมขายประกันภัยภาคบังคับ (พ.ร.บ.) ออนไลน์ จากทั้งหมด 53 บริษัท ที่มีการขายประกัน พ.ร.บ.
ปัจจุบันมี 10 บริษัทประกันภัยขนาดใหญ่สามารถขายประกัน พ.ร.บ.ออนไลน์ได้แล้ว เหลืออีก 25 บริษัท อยู่ระหว่างทดลองขาย เพื่อทดสอบระบบออนไลน์ 
ขณะที่ 18 บริษัท ซึ่งเป็นบริษัทขนาดเล็กมียอดขาย พ.ร.บ.ไม่มากนัก ระบบยังไม่พร้อม ซึ่งทางสมาคมประกันวินาศภัยกำลังหาทางช่วยด้วยการสรรหาบริษัทผู้ให้บริการระบบออนไลน์ โดยมี 6 บริษัท ที่เสนอตัวเข้ามา แต่ยังไม่ได้สรุปว่าจะพัฒนากันเอง หรือจะใช้บริการจากบริษัทภายนอก 
สำหรับบริษัทที่ยังไม่พร้อมที่จะขายแบบระบบออนไลน์ให้ขายแบบเดิมต่อไปก่อนจนกว่าจะพร้อม ซึ่งจะไม่มีผลอะไรมากนัก เพราะถือว่า 35 บริษัท ที่พร้อมครอบคลุมส่วนแบ่งการตลาดเกือบทั้งระบบ
“นับตั้งแต่วันที่ 1 ก.ค. 35 บริษัท จะพร้อมขายประกัน พ.ร.บ.ออนไลน์ ข้อมูลจะเข้าระบบฐานข้อมูล พ.ร.บ. ซึ่งโรงพยาบาลและกรมการขนส่งทางบกสามารถตรวจสอบได้ทันทีว่า รถที่ไปต่อทะเบียนมีประกัน พ.ร.บ.หรือยัง และโรงพยาบาลสามารถตรวจสอบได้ทันทีว่าผู้ประสบภัยจากรถบริษัทใดให้ความคุ้มครอง” นายประเวช กล่าว
นายประเวช กล่าวว่า ส่วนกรมธรรม์เก่าที่ยังไม่ครบกำหนดสัญญาก็ยังให้การดูแลตามปกติ เมื่อครบกำหนดแล้วก็จะเข้าระบบออนไลน์ และขายทั้งแบบระบบออนไลน์กับแบบออกกรมธรรม์ไปจนถึงเดือน ต.ค. จะทำการทบทวนว่าจะหยุดการขายแบบเก่าหรือไม่
นายอานนท์ วังวสุ นายกสมาคมประกันวินาศภัยไทย กล่าวว่า บริษัทขนาดใหญ่ประมาณ 10 บริษัท มีส่วนแบ่งการขายประกัน พ.ร.บ.เกิน 50% ของเบี้ย พ.ร.บ.ทั้งระบบ 1.3 หมื่นล้านบาท จึงไม่มีปัญหาในการให้บริการประชาชน
สำหรับการขายประกัน พ.ร.บ.ออนไลน์จะทำให้ต้นทุนในการผลิตกรมธรรม์ลดลงประมาณ 200300 บาทต่อ 1 ฉบับ แต่ยังไม่สามารถที่จะปรับเปลี่ยนราคาเบี้ยหรือความคุ้มครองได้ในทันที เพราะบริษัทประกันภัยมีการลงทุนในระบบคอมพิวเตอร์ เพื่อปรับมาขายแบบออนไลน์ คาดว่าจะต้องใช้เวลาประมาณ 3 ปี จึงจะคุ้มทุนกับการลงทุนในระบบ